**Am ars în versul de iubire**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ţi-am scris cu foc poeme arse

De dorul unui biet nebun

Şi-am încercat în van să-ţi spun

Despre iubiri şi lacrimi stoarse.

Ţi-am prins în păr degeaba flori

Şi-am pus cireşe la ureche,

Căci gesturi dintr-o carte veche

Nu-ţi vor trezi nicicând fiori.

Te-am prins de mână, şi sub lună

Ţi-am declarat credinţă sfântă,

Dar alte lucruri te frământă

Deşi-mi eşti inimii stăpână.

Trăim în lumi contradictorii,

Jucând cu totul alte piese

Şi mii de poezii alese

Nu-mi vor aduce-n veci victorii.

Voi arde dar în versul dulce,

Nutrind iubirea-ţi s-o primesc

Şi cât va fi să mai trăiesc

Povara-aceasta mi-o voi duce.